Jhesus. Mynen otmudygen wylligen dynst nu vnd to allen tydden. Werdygen here, yck bydde jwer erlycke wysheyt, dat gy wyllen wol don vme Godes wyllen vnd helpen my to rechte, dat yck mochte, arm man, myn gelt krygen van Heming Welmer syn husfrv, wente yck, arm man, dar yo recht to hebbe, dat kenne Got, vnd yck, arm man, hebbe groten schaden geleden to Wyborch; wyl my jw werdycheyt nu nycht helpen, so syn yck en vordoruen man, wente all myn trost dat steyt to Gode vnd to jw werdycheyt; ok en kan yck gen recht krygen van den Reuelschen; yck schryfe breff offer breff, yck en kryge gen antwart weder. Werdyge her, guden raet de dede my nu, arm man, wol behuff, wente yck syn enn ellende man vnd wolde my, arm man, gern weder bergen. Werdyge her, dot wol vnd schryuet Yosep to, dat he my wolde to rechte helpen, dat yck, arm man, mochte by myn gelt komen; dat ys myn otmudyge bedde to jw. Swen Mur de schal jw werdycheyt wol vnderwyssen wer recht edder vnrecht hebbe, wente, werdyge herr, hadde yck vnrecht, yck wolde dar nimer mer vme sprecken. Werdyge herr, dot wol vnd wettet myn best, yck wyl jw wedder to dynste vnd to wyllen wessen dach vnd nacht war yck kan vnd mach. Hyr mede synt Gode beualen to synen gotlycken dynste vnd de hyllyge modere svnte Anne, sulyff drode. Gescreuen to Abo des donredages vor lychtmyssen etc. Hans van Eucken. Adress: Den werdygen gestrengen heren her Swante Nyckylsson, ryddere vnd gobbernator ouer Sweden ryck, dynstlycken geschreuen.